Farida Abdullahi

A cikin masana’antar fina-finan Hausa ta Kannywood, an samu sabon haske daga wata matashiya da ke jan hankali da rawar da take takawa a fagen nishadi. Sunanta Farida Abdullahi, jaruma mai cike da baiwa, kuzari da kuma hangen nesa — wadda ke ɗaya daga cikin fitattun fuska a fina-finan Hausa na zamani.

 Asalin Rayuwa da Ilimi 
An haifi Farida Abdullahi a shekarar 2004 a jihar Kebbi, Najeriya. Ta yi karatunta na farko da na sakandare a Kebbi, sannan daga bisani ta tafi Kano domin ci gaba da rayuwa tare da 'yar uwarta. A Kano ne rayuwarta ta fara sauyawa, inda ta fara samun dama don shiga cikin harkar fina-finai, bayan ta bayyana sha'awarta ga fagen wasan kwaikwayo tun tana ƙanana.

 Shigarta Masana’antar Kannywood 
Farida ta fara haskakawa ne a fim ɗinta na farko mai suna "Takama" wanda ya fito a shekarar 2020, a karkashin jagorancin darakta Ibrahim Bala. Wannan fim ne ya bude mata ƙofa zuwa shahara, inda daga nan ne ta fara fitowa a jerin fina-finai da shirye-shiryen talabijin da suka shahara sosai, musamman:

Labarin(Karima)

Dadin kowa(sha'awa)

Allura cikin ruwa

Cikin Aji

Daga cikin manyan jaruman da ta taka rawa tare da su akwai: Ali Nuhu, Sadiq Sani Sadiq, Adam A. Zango, Maryam Labarina, da Diamond Zahra, wanda hakan ya ƙara ƙarfafa matsayin ta a cikin masana’antar.

 Kalubale da Fahimtar Jama’a 
wata hira da Farida ta yi da BBC

Hausa, ta bayyana yadda mutane ke yin kuskuren ɗaukar halayenta na fim a matsayin halayenta na gaskiya. Wasu ma na kallonta a matsayin wadda ba musulma ba ce saboda irin rawar da take takawa, musamman a fina-finai masu sarkakiya ko na soyayya.

Tace "Mutane da dama suna zaton cewa ni ba musulma ba ce ko ba mai tarbiyya ba ce, amma duk abin da nake yi a fim ne kawai. Ban taba saka tufafi marasa kyau a rayuwa ta ba, sai dai idan wani fim ne ya buƙaci haka."

 Sha’awarta da Rayuwa a Kafafen Sadarwa 
Baya ga fim, Farida Abdullahi tana da matuƙar sha’awa a wasan ƙwallon ƙafa. Ta bayyana kanta a matsayin "Madridista" – wato mai ƙaunar ƙungiyar Real Madrid. A bangaren kafafen sada zumunta kuwa, tana da mabiya masu yawa a kafafen sada zumunta na zamani.

Tana amfani da waɗannan dandamali wajen hulɗa da masoyanta, da kuma watsa abubuwan da suka shafi aikinta da rayuwarta.

 Tasirinta a Kannywood 
Farida Abdullahi na daga cikin jaruman da suka dawo da kyan soyayya da sha’awa a cikin fina-finan Hausa, ba tare da kauce wa dokokin addini ko al’ada ba. Daga haskenta da nuna bajinta a matsayin Karima a Labarina, zuwa taka rawar hankali a Daɗin Kowa — ta gina martaba da mutunci a zuciyar masu kallon Kannywood, musamman matasa mata.

 Manazarta 
https://www.hausatime.com/2025/04/tarihin-farida-abdullahi-shaawa-ta.html?m=1